Azərbaycan hörmətli Hadi müəllimin qeyd etdiyi kimi, 2001-ci ildən Ümumdünya Turizm Təşkilatının tamhüquqlu üzvüdür. Sizə məlumat vermək istəyirəm ki, bu gün ölkəmiz onun tamhüquqlu üzvü olmaqla bərabər, artıq 4-cü ildir ki, onun icraiyyə komitəsinin də üzvüdür. 2017-ci ildən isə Ümumdünya Turizm Təşkilatının İcraiyyə Komitəsinin sədrliyi funksiyası Azərbaycandadır. Bu da, sözsüz ki, Azərbaycanın turizm sənayesinin dünyada qəbul olunması və onun son illərdə əldə etdiyi müsbət dəyişikliklərin məntiqi nəticəsidir. Dünya Səyahət və Turizm Şurasının məlumatına əsasən 2016-cı ildə turizm sektorunun dünya iqtisadiyyatındakı payı 7,6 trilyon ABŞ dolları və 292 milyon iş yeri olmuşdur. Bu isə uyğun olaraq dünya üzrə ümumi daxili məhsulun 10,2 faizini və hər 10 iş yerindən birini təşkil edir.